To‘qqiz yashar amerikalik g‘arbiy yarimsharning eng baland cho‘qqisini zabt etdi

Kaliforniyalik to‘qqiz yashar Tayler Armstrong sayyoramizning g‘arbiy yarimsharidagi eng baland nuqta – Akonkagua cho‘qqisini zabt etdi. Associated Press xabariga ko‘ra, u Akonkaguaga ko‘tarilgan eng yosh alpinist sifatida tarixga kirdi.

 To‘qqiz yashar amerikalik g‘arbiy yarimsharning eng baland cho‘qqisini zabt etgan Tayler Armstrong. AP Photo/Claudio Gutierrez
Bolakay toqqa otasi Kevin bilan birga chiqqan. Shuningdek, ularga himalaylik Lhavang Dhondap yo‘lboshlovchilik qilgan. Alpinistlar bu tarixiy zafarga 24-dekabr kuni erishdilar.
Mavjud qoidalarga ko‘ra, 14 yoshga to‘lmagan shaxslar Akonkaguaga ko‘tarilishlari man etilgan. Shu bois Armstronglar yosh alpinist uchun argentinalik suddan maxsus order olishgan.
Bungacha Akonkaguaga ko‘tarilgan eng yosh alpinist koloradolik Mettyu Monits bo‘lib, u 2008-yili, o‘n yoshida bu cho‘qqiga chiqqan edi.
Akonkagua tog‘ining eng yuqori nuqtasi dengiz sathidan 6962 metr balandda joylashgan. U Shimoliy va Janubiy Amerikaning eng yuksak hududi hisoblanadi. Mazkur tog‘ tepasiga yo‘l olgan alpinistlarning o‘ttiz foizigina uning cho‘qqisiga chiqishga muvaffaq bo‘lishgan.